Skole ontsmet ná Covid-19-gevalle | Netwerk24
Deur Jackie Kruger 24 Junie 2021 17:13
'n Onderwyser van die Sekondêre Skool Albert Myburgh in Bredasdorp is positief getoets vir Covid-19 en nog vyf personeellede is tans in kwarantyn omdat hulle kontak met die onderwyser gehad het.
Dit is Donderdag by navraag deur die Wes-Kaapse departement van onderwys (WKOD) bevestig.
Volgens die verklaring is die kringbestuurder en distrikskantoor ingelig. Die skool is Dinsdag ontsmet.
Die skool vra voorts dat mense met simptome moet tuisbly en dat die skool verwittig moet word wanneer 'n leerling of iemand in 'n huishouding positief getoets het of
as 'n leerling of personeellid 'n hoë-risiko-kontak gehad het met 'n positiewe geval.
Ouers word ook gevra om toe te sien dat kinders sover moontlik moet vermy om ná skool en naweke
met vriende te kuier.
In die Paarl was die Hoërskool Desmond Mpilo Tuto Maandag gesluit vir reiniging nadat 'n onderwyser positief getoets het vir Covid-19, het Millicent Merton, WKOD-woordvoerder, gesê. "Die skool was Dinsdag weer oop."
Volgens haar was daar teen Maandag 558 aktiewe gevalle onder leerlinge en 249 onder skoolpersoneel in die Wes-Kaap.